joi, 5 aprilie 2012, 11:18

UPDATE: Raportul Societății Academice din România expune fix același lucru. ”Banii europeni se cheltuie în direcții care nu corespund cu nevoile economice și sociale”, susțin autoarele raportului, Valentina Dimulescu și Raluca Pop.

Alina Mungiu scrie în România Liberă de azi: ”Prăpădim resursele, şi pe ale noastre, cu greu strînse, că avem o rată de colectare de tot necazul, şi pe cele europene, cu o nonşalanţă de necrezut”. Și observă că ”impactul fondurilor europene e chiar mai jalnic decît absorbţia lor”. Dovada este la trei pagini distanță.

România Liberă publică azi două machete publicitare care stîrnesc nedumerire. Ele apar de cîteva zile în România Liberă și în Evenimentul Zilei (de unde am luat facsimilul). Ambele sînt semnate: Consiliul Județean Dîmbovița, Ministerul Dezvoltării Regionale și Turismului, Guvernul României și Uniunea Europeană. Prima dintre ele promovează ”Zimbrul din Bucșani – trecut și viitor”. E o invitație adresată publicului de a vizita ocolul silvic din Bucșani. Ea poate stîrni un zîmbet și să rămînem în această zonă.

A doua machetă însă, care se intitulează ”Dracula între mit și realitate”, nu are nici o noimă și nici un efect. Textele din cele două ziare diferă. În EvZ apare un rezumat istoric! ”Țepeș a fost o personalitate complexă, vizionară” care ”a domnit cu o rigoare necunoscută pînă atunci în țara sa”. Atît! Asta-i reclama!!!

În RL se spune că ”Vlad Țepeș a fost s-a născut la Sighișoara” și ”și-a asumat numele dat de turci – Țepeș, din cauza pedepsei sale preferate – trasul în țeapă”. Se mai spune că ”și-a condus numeroase campanii împotriva turcilor din Curtea Domnească de la Tîrgoviște și că acolo a înălțat Turnul Chindiei”. ”Țepeș este personalitate marcantă a Țării Românești”. Și? Și nimic! Atît, acesta este ”Anunțul de presă” plătit. Pur și simplu este un rezumat din cărțile de istorie prezentat pe post de publicitate. Așa se cheltuiesc banii europeni din programul Regio!

